Yaltzen te Jesús,
e xiꞌ tcꞌuꞌj jwitz Olivos tbi.
Te juntl kꞌij,
tej kskix,
ocx Jesús juntl maj tuj tja Dios tuj Jerusalén.
Bix nim xjal e pon tuyaxin.
E cubtzen kexin,
bix akꞌxin xnakꞌtzal cye.
Maatktzen nxnakꞌtzanxin,
e pon ke txꞌolbal ley cyuya ke fariseo twitzxin.
Matkx tjaw tzyet jun xuuj aj paj cyuꞌnxin tej nbinchan jyaaꞌn baꞌn,
bix ul cyiiꞌnxin jaxuj,
bix e cub cywaꞌbaxin cyxol xjal tuj tja Dios.
Bix e xiꞌ cykbaꞌnxin te Jesús:
—Xnakꞌtzal,
ja xuuj lu jun aj paj.
Xtzyet kuꞌna tej toc kcyeꞌyena nwutanxuj tuya jun xinak yaaꞌn tchmilxuj.
Taat,
e cyaj tkbaꞌn Moisés tuj ley,
ka at jun xuuj aj paj,
iltzen tiꞌj tuꞌn tcub byet-xuj tuꞌn xak.
Yaltzen tey,
¿ti toc tuꞌna tiꞌj lu?
—tz̈ikexin texin.
Pero e xiꞌ cykbaꞌnxin jlu nuk tuꞌn tcub cykꞌoꞌnxin jun cꞌoꞌbil tuj tbexin,
tuꞌn tcub tzꞌakxin tuj tyolxin,
tuꞌntzen tcnet tilxin cyuꞌnxin.
Mintiiꞌ aj ttzakꞌbeꞌnxin cyexin.
Nuk e cub pchꞌexin,
bix akꞌxin tzꞌiblcꞌate twitz txꞌotxꞌ tuꞌn twiꞌ tkꞌabxin.
Pero tej t-xiꞌ cykanenxin texin juntl maj,
e jaw tcyeꞌyenxin,
bix e xiꞌ tkbaꞌnxin:
—Ka at jun cyxola mintiiꞌ til tuj twitz,
baꞌntzen toc t-xooꞌn tneel xak tiꞌjxuj—tz̈i Jesús,
bix e cub pchꞌexin te tzꞌiblcꞌate juntl maj twitz txꞌotxꞌ.
Tejtzen cybintexin tyol Jesús,
e tzaj cychꞌixewxin,
bix akꞌ elex juun cyexin.
Nejl,
ex kej nejenel mas nintzaj,
bix mancꞌbiltzen ex baj ke fariseo.
Nuk ja Jesús e cyaj ten tuya xuuj cyxol xjal.
Bix e jaw weꞌ Jesús,
bix e xiꞌ tkanenxin te xuuj:
—Naa,
¿tiiꞌn ma cheꞌx ke kbal tila?
¿Mimpanal ma cyaj tuꞌn toc cyxooꞌn xak tiꞌja?
—tz̈ixin.
—Min-al,
taat—tz̈ixuj.
Bix e xiꞌ tkbaꞌn Jesús texuj:
—Jax juꞌx weya,
mlay cub nkꞌoꞌna tcastiwey.
Cutxey,
bix miꞌn binchantla il juntl maj—tz̈ixin.